EL Επίσημη Εφημερίδα της Ευρωπαϊκής Ένωσης CE 279/65

Ενδιάμεση εξέταση της βιομηχανικής πολιτικής — Συνεισφορά στη στρατηγική της ΕΕ για την ανάπτυξη και την απασχόληση

P6_TA(2008)0226

Ψήφισμα του Ευρωπαϊκού Κοινοβουλίου της 22ας Μαΐου 2008 σχετικά με την ενδιάμεση εξέταση της βιομηχανικής πολιτικής — Συνεισφορά στη στρατηγική της ΕΕ για την ανάπτυξη και την απασχόληση (2007/2257(INI))

(2009/C 279 E/12)

Το Ευρωπαϊκό Κοινοβούλιο,

— έχοντας υπόψη την ανακοίνωση της Επιτροπής με τίτλο «Ενδιάμεση εξέταση της βιομηχανικής πολιτικής — Συνεισφορά στη στρατηγική της ΕΕ για την ανάπτυξη και την απασχόληση» (COM(2007)0374) και το συνοδευτικό έγγραφο εργασίας των υπηρεσιών της Επιτροπής (SEC(2007)0917),

— έχοντας υπόψη τα συμπεράσματα του Συμβουλίου Ανταγωνιστικότητας της 22ας και 23ης Νοεμβρίου 2007,

— έχοντας υπόψη την ανακοίνωση της Επιτροπής με τίτλο «Μικρές και μεσαίες επιχειρήσεις — Βασικός παράγοντας για μεγαλύτερη ανάπτυξη και περισσότερες θέσεις απασχόλησης — Ενδιάμεση εξέταση της σύγχρονης πολιτικής για τις ΜΜΕ» (COM(2007)0592),

— έχοντας υπόψη την ανακοίνωση της Επιτροπής με τίτλο «Μια πρωτοβουλία για πρωτοπόρους αγορές στην Ευρώπη» (COM(2007)0860),

— έχοντας υπόψη το ψήφισμά του της 5ης Ιουλίου 2006 σχετικά με πλαίσιο πολιτικής για την ενίσχυση του μεταποιητικού τομέα της ΕΕ — προς πιο ολοκληρωμένη προσέγγιση της βιομηχανικής πολιτικής (1),

— έχοντας υπόψη το ψήφισμά του της 30ής Νοεμβρίου 2006 με τίτλο «Ώρα να ανεβάσουμε ταχύτητα — Δημιουργώντας μια Ευρώπη της επιχειρηματικότητας και της ανάπτυξης» (2),

— έχοντας υπόψη το άρθρο 45 του Κανονισμού του,

— έχοντας υπόψη την έκθεση της Επιτροπής Βιομηχανίας, Έρευνας και Ενέργειας και τη γνωμοδότηση της Επιτροπής Εσωτερικής Αγοράς και Προστασίας των Καταναλωτών (A6-0167/2008),

Α. λαμβάνοντας υπόψη ότι στο πλαίσιο της ενδιάμεσης εξέτασης της βιομηχανικής πολιτικής από την Επιτροπή γίνεται απολογισμός της προόδου που έχει σημειωθεί όσον αφορά την εφαρμογή της ολοκληρωμένης προσέγγισης της βιομηχανικής πολιτικής από το 2005 και προσδιορίζονται τα μέτρα που πρέπει να ληφθούν τα επόμενα χρόνια,

Β. λαμβάνοντας υπόψη ότι η βιομηχανία στην ΕΕ συμβάλλει σε ποσοστό άνω του 80 % στις δαπάνες Ε&Α του ιδιωτικού τομέα και ότι τα καινοτόμα προϊόντα που παράγει αντιπροσωπεύουν περίπου το 73 % των εξαγωγών της ΕΕ, διαδραματίζοντας με τον τρόπο αυτόν σημαντικό ρόλο στον μετασχηματισμό της ΕΕ σε μια οικονομία που βασίζεται στη γνώση,

Γ. λαμβάνοντας υπόψη ότι, σε σύγκριση με άλλες περιοχές, όπως οι ΗΠΑ ή η Ασία, η βιομηχανία της ΕΕ εξακολουθεί να προσαρμόζεται με σχετικά αργούς ρυθμούς στη μεταβαλλόμενη πραγματικότητα της αγοράς και στις νέες τεχνολογικές εξελίξεις, λόγω της αυστηρής ρύθμισης της αγοράς,

Δ. λαμβάνοντας υπόψη ότι τάσεις όπως η παγκοσμιοποίηση, η τεχνολογική πρόοδος και η βιώσιμη ανάπτυξη προσφέρουν σημαντικές, και αναξιοποίητες προς το παρόν, ευκαιρίες για τον κλάδο της βιομηχανίας στην ΕΕ,

1. επικροτεί την ανακοίνωση της Επιτροπής, στην οποία εξετάζεται η πρόοδος που επιτεύχθηκε όσον αφορά την υλοποίηση μιας ολοκληρωμένης βιομηχανικής πολιτικής και επισημαίνει ότι ένας ακμάζων βιομηχανικός τομέας αποτελεί ουσιώδη προϋπόθεση για την επίτευξη των στόχων της Λισαβόνας·

2. σημειώνει την πρόοδο που επιτεύχθηκε τόσο στις οριζόντιες όσο και στις τομεακές δράσεις και επικροτεί τις νέες τομεακές πρωτοβουλίες στους κλάδους της επεξεργασίας τροφίμων και της ηλεκτρολογίας·

3. εκφράζει τη λύπη του για τον ασθενή σύνδεσμο της ευρωπαϊκής με την εθνική βιομηχανική πολιτική και στηρίζει πρωτοβουλίες της Επιτροπής και των κρατών μελών για την ενίσχυσή του·

4. πιστεύει ότι κύριος στόχος της βιομηχανικής πολιτικής της ΕΕ είναι η θέσπιση ορθού πλαισίου για επιχειρηματική ανάπτυξη, βιομηχανικές επενδύσεις, καινοτομία και δημιουργία θέσεων εργασίας, εστιάζοντας ιδιαίτερα στις ανάγκες των μικρομεσαίων επιχειρήσεων (ΜΜΕ)·

5. θεωρεί ότι μια εσωτερική αγορά ανοικτή και ανταγωνιστική, στον τομέα των υπηρεσιών και της βιομηχανίας, συμβάλλει στην ανάπτυξη των δυνατοτήτων για καινοτομίες και βελτιώνει την ανταγωνιστικότητα του βιομηχανικού τομέα· εκφράζει την άποψη ότι η πολιτική ανταγωνισμού διαδραματίζει καίριο ρόλο προκειμένου να εξασφαλισθεί ότι οι καταναλωτές θα επωφεληθούν από μια ανοικτή ευρωπαϊκή αγορά·

6. υπογραμμίζει τη σημασία ενός αποτελεσματικού καθεστώτος δημόσιων συμβάσεων για την ανταγωνιστικότητα της ευρωπαϊκής βιομηχανίας· πιστεύει ότι οι δημόσιες προμήθειες σε προ-εμπορικό στάδιο αποτελούν σημαντικό εργαλείο για την προώθηση της καινοτομίας των ευρωπαϊκών επιχειρήσεων· ενθαρρύνει τα κράτη μέλη να αναθεωρήσουν τις πολιτικές τους στον τομέα των δημόσιων προμηθειών υπό το πρίσμα αυτό και ζητεί από την Επιτροπή να προωθήσει την ανταλλαγή των καλύτερων πρακτικών στον τομέα·

7. επικροτεί τις προτάσεις της Επιτροπής που ισχυροποιούν την ευρωπαϊκή αγορά αμυντικού εξοπλισμού και βελτιώνουν τη συνολική ανταγωνιστικότητα της αμυντικής βιομηχανίας της ΕΕ·

8. προτρέπει την Επιτροπή να εντείνει την παρακολούθηση της αγοράς ως προς την αλυσίδα εφοδιασμού βιομηχανικών και καταναλωτικών προϊόντων, συμπεριλαμβανομένων των μεταγενέστερων διανομέων και εμπόρων λιανικής πώλησης, προκειμένου να εξασφαλισθεί η ύπαρξη συνθηκών ανταγωνισμού σε όλα τα στάδια της αλυσίδας εφοδιασμού·

9. καλεί την Επιτροπή να εντείνει τις προσπάθειές της για εξάλειψη των περιττών διοικητικών εμποδίων που δυσχεραίνουν την πρόσβαση στην εσωτερική αγορά, να απλοποιήσει και να βελτιώσει το ρυθμιστικό πλαίσιο και να μειώσει τις διοικητικές επιβαρύνσεις για τις επιχειρήσεις διασφαλίζοντας, μεταξύ άλλων, την επίτευξη προόδου στους 13 τομείς προτεραιότητας που προβλέπονται στο σχέδιο δράσης της Επιτροπής για τη μείωση του διοικητικού φόρτου και εφαρμόζοντας τη δεύτερη δέσμη μέτρων ταχείας υλοποίησης για την άρση των διοικητικών εμποδίων·

10. παροτρύνει τα κράτη μέλη να σημειώσουν πρόοδο όσον αφορά τη θέσπιση και την επίτευξη φιλόδοξων στόχων για τη μείωση του διοικητικού φόρτου, ιδίως εκείνων που ενθαρρύνουν τη μεγέθυνση και την ανάπτυξη των ΜΜΕ, όπως απλουστευμένες απαιτήσεις λογοδοσίας και εξαιρέσεις·

11. ενθαρρύνει την Επιτροπή να υιοθετήσει συνεκτική προσέγγιση των ΜΜΕ σε όλες τις πολιτικές της ΕΕ εφαρμόζοντας με ορθό τρόπο την αρχή «σκέψου πρώτα σε μικρή κλίμακα»·

12. στηρίζει έντονα την επικείμενη πρωτοβουλία «Πράξη για τις μικρές επιχειρήσεις» (Small Business Act) για την Ευρώπη· πιστεύει ότι πρέπει να λάβει τη μορφή νομοθετικής πρότασης και να περιλαμβάνει νέες, συγκεκριμένες πρωτοβουλίες για τη μείωση του ρυθμιστικού φόρτου στις ΜΜΕ μέσω απαλλαγών, τη διευκόλυνση της πρόσβασής τους στην εσωτερική αγορά και σε διαδικασίες σύναψης δημόσιων συμβάσεων και τη διασφάλιση επαρκούς πρόσβασης σε πηγές χρηματοδότησης και σε ερευνητική υποδομή·

13. υπογραμμίζει τη σημασία της συμφωνίας της Βασιλείας III (3) όσον αφορά τον επηρεασμό της συμπεριφοράς των τραπεζών και της προθυμίας των τραπεζών να χορηγούν δάνεια σε πελάτες σχετικά υψηλού κινδύνου, συμπεριλαμβανομένων των ΜΜΕ· θεωρεί την εξέλιξη αυτή καθοριστικής σημασίας για τη στήριξη των ΜΜΕ όσον αφορά την πραγματοποίηση επενδύσεων και τη διενέργεια ερευνών προσανατολισμένων στην επιχειρηματικότητα·

14. επιδοκιμάζει τις ομάδες εταιρικών σχέσεων που εγκαινίασε η Επιτροπή, όπως η CARS 21 και η Ομάδα Υψηλού Επιπέδου για τα Κλωστοϋφαντουργικά Προϊόντα· πιστεύει ότι αυτές οι ομάδες αποτελούν σημαντικά φόρα για την ενίσχυση τη βιομηχανικής πολιτικής της ΕΕ·

15. τονίζει τον επείγοντα χαρακτήρα της καθιέρωσης αγοράς ευρωπαϊκής εμβέλειας για τα κεφάλαια επιχειρηματικού κινδύνου μέσω της άρσης των υφιστάμενων κανονιστικών και φορολογικών φραγμών για τις επενδύσεις κεφαλαίων επιχειρηματικού κινδύνου στις πιο καινοτόμες μικρές επιχειρήσεις της Ευρώπης·

16. υπενθυμίζει τη σημασία των σύγχρονων συστημάτων τυποποίησης και προτρέπει την Επιτροπή να επισπεύσει την εφαρμογή των νέων προδιαγραφών προσέγγισης, σεβόμενη παράλληλα τις ανάγκες των ΜΜΕ και την ενίσχυση της συμμετοχής εκπροσώπων των ΜΜΕ·

17. εκτιμά ότι οι περιβαλλοντικοί στόχοι της ΕΕ δεν πρέπει να εκλαμβάνονται ως απειλή για τη βιομηχανία, αλλά ως ευκαιρία να αποκτηθεί ένα προβάδισμα και να καταστεί η βιομηχανία της ΕΕ παγκόσμιος ηγέτης στον τομέα των φιλικών προς το περιβάλλον και κοινωνικά αποδεκτών τεχνολογιών, προϊόντων και υπηρεσιών· υπογραμμίζει, πάντως, ότι η εφαρμογή νέων τεχνολογιών οφείλει να συνοδεύεται από μέτρα που θα εξασφαλίζουν τη διεθνή ανταγωνιστικότητα των ευρωπαϊκών επιχειρήσεων·

18. θεωρεί ότι η βιομηχανική ανάπτυξη είναι στενά συνδεδεμένη με την ύπαρξη αποτελεσματικής υποδομής μεταφορών σε ευρωπαϊκό επίπεδο, ότι μια αποδοτική υποδομή μεταφορών καθιστά δυνατή την ανάπτυξη βιομηχανικών ζωνών και εκτός των αστικών περιοχών, καθώς και ότι τα κράτη μέλη μπορούν να χρησιμοποιούν τα ταμεία περιφερειακής ανάπτυξης για τη δημιουργία βιομηχανικών και τεχνολογικών πάρκων στις αγροτικές ζώνες που βρίσκονται κοντά σε μεγάλα αστικά κέντρα·

19. θεωρεί ότι το προτεινόμενο σχέδιο δράσης της Επιτροπής σχετικά με μια αειφόρο βιομηχανική πολιτική πρέπει να θεσπίσει πλαίσιο για τη σταδιακή μετάβαση σε μια βιομηχανία χαμηλών εκπομπών διοξειδίου του άνθρακα και αποδοτική από άποψη ενέργειας και πόρων, που θα συμβάλει στην επίτευξη των στόχων στους τομείς της ενέργειας και της κλιματικής αλλαγής, οι οποίοι διατυπώθηκαν από το Ευρωπαϊκό Συμβούλιο της 8ης και 9ης Μαρτίου 2007· πιστεύει ότι η πρωτοβουλία για την «πρωτοποριακή αγορά» και το πρόγραμμα δράσης για τα πρότυπα μπορούν να διαδραματίσουν εν προκειμένω σημαντικό ρόλο ·

20. τονίζει ειδικότερα την ανάγκη για βιώσιμη και ισόρροπη ανάπτυξη σε ολόκληρη την ΕΕ, τόσο από γεωγραφική άποψη όσο και σε σχέση με την κλίμακα των σχεδίων· πιστεύει ότι μια πραγματικά ισορροπημένη προσέγγιση είναι ο μόνος τρόπος ενθάρρυνσης της ανάπτυξης της βιομηχανίας στην ΕΕ, παροχής νέων ευκαιριών δημιουργίας θέσεων εργασίας και προώθησης επιτυχημένων περιφερειών εντός της ΕΕ· πιστεύει ότι «η πρωτοβουλία των δικτύων» μπορεί να αποτελέσει ισχυρό μοχλό καινοτομίας και βιώσιμης περιφερειακής ανάπτυξης·

21. εκφράζει την ικανοποίησή του για τη σημαντική συνεισφορά της πολιτικής για τη συνοχή στην εξασφάλιση του ανταγωνισμού στον βιομηχανικό τομέα και ενθαρρύνει τα κράτη μέλη να επικεντρώσουν περαιτέρω τις επενδύσεις τους, στα πλαίσια του Ευρωπαϊκού Ταμείου Περιφερειακής Ανάπτυξης και του Ευρωπαϊκού Κοινωνικού Ταμείου, σε τομείς που προάγουν την ανάπτυξη του ανθρώπινου κεφαλαίου, την έρευνα, την καινοτομία, την επιχειρηματικότητα και τη συνδρομή σε ΜΜΕ επιχειρήσεις·

22. επισημαίνει ότι πρέπει να ληφθεί επειγόντως υπόψη ο αντίκτυπος της περιβαλλοντικής νομοθεσίας στη διεθνή ανταγωνιστικότητα των βιομηχανιών με υψηλή κατανάλωση ενέργειας στην ΕΕ, προκειμένου να αποφευχθεί η διαρροή διοξειδίου του άνθρακα και η ανεργία· παροτρύνει εν προκειμένω την Επιτροπή να προωθήσει και να στηρίξει ενεργά την κατάρτιση παγκόσμιων τομεακών συμφωνιών, οι οποίες μπορούν να μειώσουν τις περιβαλλοντικές επιπτώσεις συγκεκριμένων βιομηχανιών παγκοσμίως, διασφαλίζοντας παράλληλα ίσους όρους ανταγωνισμού·

23. στηρίζει την πρόθεση της Επιτροπής να υποβάλλει όλες τις νέες νομοθετικές προτάσεις, σε εντατική και αυστηρή αξιολόγηση των επιπτώσεών τους, η οποία θα αποσκοπεί ειδικότερα στη διακρίβωση αν οι προτάσεις έχουν δυσμενείς συνέπειες στη λειτουργία της εσωτερικής αγοράς ή στην ανταγωνιστικότητα της ευρωπαϊκής βιομηχανίας σύμφωνα με την αρχή της βιωσιμότητας·

24. εφιστά την προσοχή στις τρέχουσες εξελίξεις σε σχέση με την πρόσβαση σε πρώτες ύλες· επισημαίνει ότι η ΕΕ εξαρτάται πλήρως από την εισαγωγή αρκετών μετάλλων· καλεί την Επιτροπή να προτείνει ολοκληρωμένη προσέγγιση για τη διασφάλιση βιώσιμης πρόσβασης σε πρώτες ύλες, τη βελτίωση της αποδοτικότητας των πόρων και τη στήριξη της ανάπτυξης τεχνολογιών διερεύνησης· καλεί την Επιτροπή και τα κράτη μέλη να υποστηρίξουν και να επιταχύνουν την υλοποίηση σχεδίων που ανακοινώθηκαν από το Ευρωπαϊκό Συμβούλιο ότι είναι κοινοτικού ενδιαφέροντος για την ασφάλεια της ενέργειας και τη διαφοροποίηση των πηγών ενέργειας της ΕΕ·

25. υπενθυμίζει τη σημαντική διαρθρωτική αλλαγή που επέφερε η μεταστροφή της απασχόλησης προς τις βιομηχανικές υπηρεσίες· στηρίζει, συνεπώς, την σχεδιασθείσα πρωτοβουλία για τη βιομηχανία και τις υπηρεσίες, η οποία θα αναλύσει τους κλάδους των υπηρεσιών και τον αντίκτυπό τους στη βιομηχανική ανταγωνιστικότητα· εφιστά ειδικότερα την προσοχή της Επιτροπής στη βελτίωση της ποιότητας, της παραγωγικότητας και της αξίας των υπηρεσιών που παρέχονται στη βιομηχανία, και ιδίως των επιχειρηματικών υπηρεσιών έντασης γνώσης·

26. χαιρετίζει την πρωτοβουλία της Επιτροπής για διαρθρωτική αλλαγή που θα διευκολύνει την ανταλλαγή καλών πρακτικών μεταξύ των κρατών μελών· ενθαρρύνει έντονα την Επιτροπή να στηρίξει, κατά την αναθεώρηση της ανακοίνωσής της με τίτλο «Αναδιαρθρώσεις και απασχόληση — Πρόβλεψη και πλαισίωση των αναδιαρθρώσεων για την ανάπτυξη της απασχόλησης: ο ρόλος της Ευρωπαϊκής Ένωσης» (COM(2005)0120), τη δημιουργία ευρειών εταιρικών σχέσεων σε επίπεδο ΕΕ, καθώς και δικτύων για την ανταλλαγή πληροφοριών και καλών πρακτικών μεταξύ εμπειρογνωμόνων στα κράτη μέλη·

27. εφιστά την προσοχή στην ανάγκη συνεχών και κατά προτεραιότητα επενδύσεων στην εκπαίδευση, την επαγγελματική κατάρτιση και την έρευνα· εφιστά την προσοχή στο γεγονός ότι η βιομηχανική ανάπτυξη και η ανταγωνιστικότητα των ευρωπαϊκών προϊόντων εξαρτώνται από την ποιότητα του ανθρώπινου δυναμικού και από το επίπεδο κατάρτισής του, καθώς και από τις καινοτομίες που ενσωματώνονται στα νέα προϊόντα·

28. υπογραμμίζει το γεγονός ότι τα καινοτόμα προϊόντα ενισχύουν σημαντικά το ανταγωνιστικό πλεονέκτημα της ΕΕ, καθώς αντιπροσωπεύουν το 73 % των εξαγωγών της ΕΕ· σημειώνει, ωστόσο, ότι η ΕΕ υστερεί ακόμη σε σχέση με τις Ηνωμένες Πολιτείες και την Ιαπωνία όσον αφορά την καινοτομία, και ιδίως την επιχειρηματική Ε&Α· πιστεύει, επομένως, ότι τα κοινοτικά προγράμματα χρηματοδότησης, όπως το έβδομο πρόγραμμα-πλαίσιο δραστηριοτήτων έρευνας, τεχνολογικής ανάπτυξης και επίδειξης και το πρόγραμμα πλαίσιο για την ανταγωνιστικότητα και την καινοτομία, καθώς και το Ευρωπαϊκό Ινστιτούτο Καινοτομίας και Τεχνολογίας, πρέπει να αξιοποιηθούν στο έπακρο· επικροτεί, εν προκειμένω, την πρωτοβουλία για την πρωτοποριακή αγορά και το πρόγραμμα δράσης για τα πρότυπα ως συμβολή για την απελευθέρωση των δυνατοτήτων της αγοράς για καινοτόμα προϊόντα και υπηρεσίες σε συγκεκριμένους τομείς υψηλής αξίας για την κοινωνία· παροτρύνει την Επιτροπή να επιδείξει τη δέσμευσή της για καλύτερη νομοθεσία στον τομέα αυτό και προειδοποιεί ότι είναι αντίθετο με την προτίμηση ορισμένων τεχνολογικών λύσεων σε βάρος άλλων·

29. θεωρεί ότι, προκειμένου να προωθηθεί η καινοτομία σε ολόκληρη την ΕΕ, είναι ουσιώδους σημασίας η στήριξη δραστηριοτήτων που συνδέονται με εφευρέσεις και η προστασία των προϊόντων των εν λόγω δραστηριοτήτων· επισημαίνει, επομένως, τη σημασία μιας διαφανούς, απλοποιημένης πολιτικής για τα δικαιώματα πνευματικής ιδιοκτησίας, η οποία θα επιβάλλεται πραγματικά· καλεί το Συμβούλιο να λάβει μέτρα ώστε να θεσπίσει κοινοτικό δίπλωμα ευρεσιτεχνίας το συντομότερο δυνατόν και καλεί την Επιτροπή να συνεχίσει να καταπολεμά την παράνομη ιδιοποίηση και να εργασθεί με σκοπό την εξεύρεση παγκόσμιων λύσεων στον τομέα αυτόν, βασισμένων κυρίως σε ευρωπαϊκά μοντέλα·

30. αναθέτει στον Πρόεδρό του να διαβιβάσει το παρόν ψήφισμα στο Συμβούλιο και στην Επιτροπή.

(1) ΕΕ C 303 E της 13.12.2006, σ. 646.

(2) ΕΕ C 316 E της 22.12.2006, σ. 378.

(3) nternational Convergence of Capital Measurement and Capital Standards: A Revised Framework, Basel Committee on Banking Supervision, Ιούνιος 2004.